I en urskovsagtig have i Kolding leder forskere efter gamle træer og planter.

Haven er 100 år gammel, og indtil videre har de fundet ikke færre end 450 forskellige arter gemt blandt brombærkrat og forvoksede buske.

Haven har tilhørt planteskoleejer Aksel Olsen, der grundlagde Geografisk Have i Kolding, og i løbet af sin levetid indførte tusindvis af nye planter til Danmark.

Mange af dem er unikke, da Aksel Olsen krydsede planterne med hinanden og fik helt nye vækster ud af dem.

Planterne kan klare det danske klima

Nogle af de glemte planter kan ende som nye og spændende træer og buske i vores parcelhushaver.

Det vurderer forsker Marian Ørgaard fra Institut for Plante- og Miljøvidenskab på Københavns Universitet.

- Der kan være nogle arter, som aldrig er blevet sat i produktion. Men man kan se i Aksel Olsens oprindelige have, at de klarer sig godt, og at de eksempelvis bliver til store flotte prydtræer. Så hvorfor ikke sætte dem i produktion, spørger hun.

Missionærer hjalp med at samle frø

Aksel Olsen var gartner og grundlagde planteskolen Brændkærhøj.

Den udviklede sig efterhånden til en have, som blev delt ind i geografiske områder med planter fra blandt andet Asien, Nordamerika og Europa.

I løbet af årene samlede han frø og planter fra hele verden, og det var i en tid uden e-mail og internet, så alt blev sendt frem og tilbage med posten. Blandt andet ved hjælp af venner, som var missionærer rundt om i verden.